Kao što je vidljivo u evaluaciji u sredini razdoblja, stope izvršenja proračuna programa COSME su dobre. Operativni proračun raspoloživ u 2014. (247 milijuna EUR) izvršen je na razini od 99,87 %, u 2015. raspoloživi operativni proračun (329 milijuna EUR) izvršen je na razini od 99,38 %, a u 2016. raspoloživi operativni proračun (336 milijuna EUR) izvršen je na razini od 96,69 %. Uspostavljene su provedbene strukture za financijske instrumente i Europska poduzetnička mreža i one daju rezultate. Dodatno pojačanje financijskih instrumenata u iznosu od 550 milijuna EUR osigurano je u okviru Europskog fonda za strateška ulaganja.

Program COSME sljednik je Okvirnog programa za konkurentnost i inovacije (CIP) koji se provodio od 2007. do 2013., a njegova proračunska omotnica iznosila je 3,6 milijardi EUR . Cilj programa bio je doprinos jačanju produktivnosti, inovacijskih kapaciteta i održivog rasta. CIP se sastoji od triju „stupova”: Programa za poduzetništvo i inovacije (EIP), Programa podrške politici informacijskih i komunikacijskih tehnologija (ICT–PSP) te Programa Inteligentna energija – Europa (IEE).

Financijski posrednici iz država članica EU-a i zemalja koje nisu članice EU-a koje sudjeluju u programu COSME, iskazali su snažan interes kada su 2014. objavljeni pozivi na iskaz interesa za financijske instrumente, posebno za LGF. Velika potražnja za LGF-om na tržištu nastavila se u 2015., što je dovelo do toga da je cijeli raspoloživi proračun za razdoblje 2014. – 2015. iskorišten do sredine 2015. Zahvaljujući jamstvu Europskog fonda za strateška ulaganja (EFSU) , EIF bi u drugoj polovini 2015. mogao i dalje potpisivati sporazume o jamstvu u okviru LGF-a programa COSME. Na kraju 2016. gotovo 143 000 MSP-ova u 21 zemlji sudionici primilo je sredstva u iznosu od gotovo 5,5 milijardi EUR u okviru proširenog LGF-a. LGF programa COSME proširivao se i u 2016. i 2017. zahvaljujući jamstvu EFSU-a, pa je financiranje postalo dostupno rizičnijim MSP-ovima znatno ranije no da su se oslanjali samo na proračun programa COSME, čime se ubrzalo financiranje realnog gospodarstva.

Budući da su za instrument vlasničkog kapitala nužni složeniji postupci dubinske analize i prikupljanja sredstava, potpisivanje sporazuma o financiranju trajalo je dulje. Prvih pet transakcija u okviru EFG-a, od kojih se tri odnose na financiranje u više faza kombinirano s vlasničkim instrumentom InnovFin za početnu fazu, koji je uspostavljen u okviru programa Obzor 2020, potpisano je krajem 2015. Prva ulaganja u MSP-ove provedena su 2016. u okviru tih sporazuma.

Pristup tržištima – posebni cilj br. 2

Programom COSME pomaže se europskim poduzećima, a posebno MSP-ovima, da posluju na jedinstvenom tržištu i izvoze izvan Europe. Više od dvije trećine proračuna programa COSME za pristup tržištima namijenjeno je Europskoj poduzetničkoj mreži (EEN), koja pomaže MSP-ovima u pronalaženju partnera u poslovanju, tehnologiji i istraživanju u EU-u i trećim zemljama. Ona promiče i sudjelovanje MSP-ova u programima financiranja na razini EU-a kao što su Obzor 2020. i europski strukturni i investicijski fondovi.

EEN je započeo sa svojim aktivnostima 1.1.2015., kako je planirano (aktivnosti u 2014. još su bile obuhvaćene programom CIP). Nakon dvaju poziva na podnošenje prijedloga odabrana su 92 konzorcija. U toj je fazi Mreža obuhvaćala 525 organizacija u EU-u i 80 organizacija u osam zemalja sudionica programa COSME; one su potpisale okvirne sporazume o partnerstvu za razdoblje od sedam godina i posebne sporazume o dodjeli bespovratnih sredstava za operativna razdoblja 2015. – 2016. i 2017. – 2018.

Europska poduzetnička mreža (oko 3 000 članova osoblja) svake je godine uključivala više od 200 000 MSP-ova u lokalna događanja, pružala specijalizirane savjetodavne usluge za 70 000 MSP-ova o pristupu financiranju, poslovanju i tehnologiji u području prava intelektualnog vlasništva, usluge iz područja učinkovitog korištenja resursa itd. Otprilike 25 000 MSP-ova svake godine sudjeluje u događajima povezivanja koji su doveli do potpisivanja otprilike 2 500 međunarodnih partnerstava među MSP-ovima.

U okviru posebnog cilja br. 2 program COSME provodi se i financiranjem nekoliko drugih manjih projekata, a najvažniji od njih su:

·portal Vaša Europa – Poduzetnici u iznosu od oko 0,5 milijuna EUR godišnje,

·službe za pomoć u području prava intelektualnog vlasništva u Kini, Latinskoj Americi i jugoistočnoj Aziji u iznosu od 7,2 milijuna EUR,

·Centar za industrijsku suradnju EU-a i Japana 2,7 milijuna EUR godišnje,

·poboljšane jedinstvene kontaktne točke u državama članicama u iznosu od 1 milijun EUR,

·poboljšanje pristupa MSP-ova javnoj nabavi, 1 milijun EUR.

Poboljšanje okvirnih uvjeta za poduzeća – posebni cilj br. 3